LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL IŠIMTINĖS SUREGULIAVIMO PAGALBOS PAUKŠČIŲ LAIKYTOJAMS ADMINISTRAVIMO TAISYKLIŲ PATVIRTINIMO

2022 m. balandžio 28 Nr. 3D-297

Vilnius

Vadovaudamasis Lietuvos Respublikos žemės ūkio, maisto ūkio ir kaimo plėtros įstatymo 8 straipsnio 4 dalimi,

t v i r t i n u Išimtinės sureguliavimo pagalbos paukščių laikytojams administravimo taisykles (pridedama).

Žemės ūkio ministras Kęstutis Navickas

PATVIRTINTA

Lietuvos Respublikos žemės ūkio ministro

2022 m. balandžio 28 d. įsakymu Nr. 3D-297

IŠIMTINĖS SUREGULIAVIMO PAGALBOS PAUKŠČIŲ LAIKYTOJAMS ADMINISTRAVIMO TAISYKLĖS

I SKYRIUS

BENDROSIOS NUOSTATOS

1. Išimtinės sureguliavimo pagalbos paukščių laikytojams administravimo taisyklės (toliau – Taisyklės) parengtos vadovaujantis 2022 m. kovo 23 d. Komisijos deleguotuoju reglamentu (ES) 2022/467, kuriuo numatoma išimtinė sureguliavimo pagalba žemės ūkio sektorių gamintojams.

2. Taisyklių tikslas – išsaugoti paukštininkystės sektoriaus veiklos gyvybingumą esant rinkos veikimo sutrikdymams dėl padidėjusių gamybos sąnaudų 2022 m. vasario 24 d. Rusijai pradėjus invaziją į Ukrainą. Taisyklės nustato išimtinės sureguliavimo pagalbos (toliau – pagalba) viščiukų broilerių ir vištų dedeklių laikytojams administravimo tvarką ir reikalavimus.

3. Pagalba mokama iš Europos žemės ūkio garantijų fondo (toliau – EŽŪGF) lėšų ir Lietuvos Respublikos valstybės biudžeto lėšų (toliau – valstybės biudžeto lėšos). Pagalbai skiriamos lėšų sumos nustatomos Lietuvos Respublikos žemės ūkio ministro 2022 m. sausio 11 d. įsakymu Nr. 3D‑7 „Dėl 2022 m. Žemės ūkio ministerijos vykdomų programų sąmatų pagal priemones patvirtinimo“.

4. Taisyklėse vartojamos sąvokos:

4.1. Viščiukas broileris (toliau – broileris) – kaip apibrėžta 2008 m. birželio 16 d. Komisijos reglamento (EB) Nr. 543/2008, kuriuo nustatomos išsamios Tarybos reglamento (EB) Nr. 1234/2007 dėl tam tikrų prekybos paukštiena standartų įgyvendinimo taisyklės, su visais pakeitimais 1 straipsnio 1 dalies a punkte;

4.2. Kiaušiniai – kaip apibrėžta 2008 m. birželio 23 d. Komisijos reglamento (EB) Nr. 589/2008, kuriuo nustatomos išsamios Tarybos reglamento (EB) Nr. 1234/2007 įgyvendinimo taisyklės dėl prekybos kiaušiniais standartų, su visais pakeitimais 1 straipsnio k punkte;

4.3. Kitos Taisyklėse vartojamos sąvokos apibrėžtos kituose teisės aktuose, kurie nurodyti Taisyklėse.

II SKYRIUS

PAGALBOS TEIKIMO SĄLYGOS

5. Pagalbos teikimo sąlygos:

5.1. pagalba skiriama už 2022 m. kovo–gegužės mėn. laikotarpiu užaugintų ir pristatytų skersti ir (arba) užaugintų ir paskerstų broilerių kiekį, arba už pagamintų ir pateiktų rinkai kiaušinių kiekį;

5.2. pagalbos dydis broilerių laikytojams – 0,08 Eur už kg gyvo svorio broilerio, užauginto ir pristatyto skersti ir (arba) užauginto ir paskersto, arba 0,20 Eur už vieną užaugintą ir pristatytą skersti ir (arba) užaugintą ir paskerstą broilerį;

5.3. pagalbos dydis vištų dedeklių laikytojams – 0,009 Eur už vieną kiaušinį (A ir B klasės), pateiktą rinkai;

5.4. avanso dydis 50 proc. pagalbos sumos.

6. Pareiškėjo tinkamumas gauti pagalbą vertinamas pagal paraiškos pateikimo dieną pareiškėjo pateiktus ir atitinkamais dokumentais pagrįstus duomenis, viešuosiuose registruose esančius duomenis, taip pat pagal dokumentus ir informaciją, gautą iš Žemės ūkio informacijos ir kaimo verslo centro (toliau – Centras) ar iš pareiškėjo po Nacionalinės mokėjimo agentūros prie Žemės ūkio ministerijos (toliau – Agentūra) paklausimo (-ų). Jei pareiškėjo duomenys skiriasi nuo viešuosiuose registruose esančių duomenų ar Centro pateiktų duomenų, vadovaujamasi duomenimis, esančiais registruose arba pateiktais Centro.

7. Pareiškėjas laikomas tinkamu gauti pagalbą pagal Taisykles, jei atitinka visus šiuos reikalavimus:

7.1. augino ne mažiau kaip 100 broilerių per mėnesį arba laikė ne mažiau kaip 100 vištų dedeklių per mėnesį 2022 m. vasario–kovo mėn. laikotarpiu;

7.2. turi Valstybinės maisto ir veterinarijos tarnybos gyvūninio maisto tvarkymo subjekto patvirtinimą ar yra registruoti veiklai vykdyti;

7.3. vykdo ne mažiau kaip vieną veiklą, kuria siekiama tikslų, susijusių su:

7.3.1. žiedine ekonomika (daugiau kaip 50 proc. ūkyje susidarančio mėšlo ir (ar) gaišenų panaudojama biodujų jėgainėse; arba didžioji dalis mėšlo yra perdirbama į kompostą ir (ar) gaminami tręšiamieji produktai; arba pašarams gaminti iš dalies panaudojamos gamybos atliekos (išspaudos, aliejaus gamybos atliekos ar kt.); arba gamybos atliekos perdirbamos ir panaudojamos pašarų gamyboje);

7.3.2. aplinkai ir klimatui nekenksmingais gamybos metodais (yra įsirengęs saulės ar vėjo jėgaines ir gautą energiją naudoja gamybos procese; arba mėšlo apdorojimui naudoja probiotikus; arba yra įsirengęs ventiliacijos sistemas su oro filtrais (biofiltrais); arba yra įsirengęs amoniako surinkimo ir išskyrimą mažinančią įrangą (šildymo, vėdinimo sistemos, amoniako davikliai); arba turi ekologinį paukštininkystės ūkį; arba sertifikuotas broilerių auginimui arba kiaušinių gavybai pagal nacionalinės žemės ūkio ir maisto kokybės sistemą);

7.3.3. maisto medžiagų valdymu (turi automatizuotas šėrimo ir (ar) girdymo sistemas ir įrenginius);

7.3.4. veiksmingu išteklių naudojimu (turi įdiegtas efektyvaus vandens ir (ar) elektros energijos naudojimo sistemas);

7.4. nebuvo ir nėra patvirtinti paramos gavėjai pagal Kaimo plėtros 2004–2006 metų plano priemonę „Ankstyvo pasitraukimo iš prekinės žemės ūkio gamybos rėmimas“ ir Lietuvos kaimo plėtros 2007–2013 metų programos priemonę „Ankstyvas pasitraukimas iš prekinės žemės ūkio gamybos“ (taikoma tik fiziniams asmenims);

7.5. veiklą vykdo Lietuvos Respublikos teritorijoje.

8. Pagalba neteikiama:

8.1. pareiškėjams, kurie yra bankrutuojantys arba likviduojami;

8.2. už broilerius ir (ar) kiaušinius, pareiškėjo pristatytus (parduotus) sutuoktiniui ir (ar) artimiesiems giminaičiams (tėvai ir vaikai, seneliai ir vaikaičiai, broliai ir seserys);

8.3. už kiaušinius, skirtus perinti.

9. Pagal Taisykles teikiama pagalba gali būti sumuojama su kita parama, finansuojama EŽŪGF ir Europos žemės ūkio fondo kaimo plėtrai lėšomis.

III SKYRIUS

DOKUMENTŲ TEIKIMAS IR ADMINISTRAVIMO PROCEDŪROS

10. Paraiškos forma nustatyta šių Taisyklių 1 priede ir skelbiama Agentūros interneto svetainėje adresu www.nma.lt. Pagal Taisykles teikiama viena paraiška už 2022 m. kovo–gegužės mėn. laikotarpį.

11. Paraiškos teikiamos 2022 m. balandžio 29–gegužės 11 d. Paraiškos, pateiktos po nurodyto galutinio paraiškų priėmimo termino, nepriimamos. Kvietimas teikti paraiškas pagal Taisykles skelbiamas Žemės ūkio ministerijos (toliau – ministerija) ir Agentūros tinklalapiuose. Kvietime nurodomas paraiškų priėmimo terminas, paraiškų pateikimo vieta, visoms priimamoms paraiškoms kvietimo laikotarpiui skiriama bendra pagalbos suma ir kita informacija.

12. Kartu su paraiška pareiškėjas pateikia:

12.1. buhalterinės apskaitos dokumentus ir kitus pagrindžiančius dokumentus (PVM sąskaitų faktūrų suvestinę, PVM sąskaitas faktūras, sąskaitas faktūras ir kt.) apie per 2022 m. kovo mėnesį ir balandžio mėn. (jeigu teikiant paraišką turi balandžio mėn. faktinius kiekius) užaugintų ir pristatytų skerdimui arba užaugintų ir paskerstų broilerių kiekį, arba gautų ir pateiktų rinkai kiaušinių kiekį;

12.2. dokumentus, nurodytus Taisyklių 3 priede, kurie įrodytų pareiškėjo atitiktį Taisyklių 7.3 papunkčio reikalavimui;

12.3. kitus dokumentus, reikalingus pagalbos administravimui ir (ar) išmokėjimui.

13. Faktinius 2022 m. kovo–gegužės mėn. duomenis apie užaugintų ir pristatytų skersti arba užaugintų ir paskerstų broilerių kiekį, arba gautų ir pateiktų rinkai kiaušinių kiekį pareiškėjas turi pateikti Agentūrai Taisyklių 14 punkte nurodytu būdu 2022 m. birželio 13–23 d. laikotarpiu, užpildęs Taisyklių 2 priede pateiktą formą. Kartu su užpildyta forma (2 priedas) pareiškėjas pateikia 12.1 papunktyje nurodytus dokumentus už 2022 m. balandžio (jeigu nebuvo pateikęs su paraiška) ir gegužės mėnesius.

14. Paraiška, Taisyklių 2 priede pateikta forma ir pridedami dokumentai turi būti pateikti asmeniškai, per įgaliotą asmenį, atsiųsti per kurjerį arba registruota pašto siunta Agentūrai (adresas: Blindžių g. 17, 08111 Vilnius), arba elektronine forma, pateikiant užpildytus dokumentus doc, docx, xls, xlsx, pdf formatu. Elektronine forma teikiami dokumentai turi būti pasirašyti kvalifikuotu elektroniniu parašu arba suformuoti elektroninėmis priemonėmis, kurios leidžia užtikrinti teksto vientisumą ir nepakeičiamumą, ir pateikti Agentūrai elektroniniu paštu dokumentai@nma.lt. Per vieną kartą gali būti keliami ne didesni nei 25 MB apimties dokumentai, didesnės apimties dokumentai gali būti išskaidyti ir teikiami per kelis kartus. Jeigu dokumentai siunčiami ne vienu metu, jie turi būti pateikti tą pačią dieną. Dėl kenkėjiškų programų tikimybės dokumentai negali būti pateikiami nuorodose.

15. Paraiška, Taisyklių 2 priede nurodyta forma ir pridedami dokumentai turi būti pildomi lietuvių kalba. Kita kalba užpildyta paraiška, Taisyklių 2 priede nurodyta forma bei pridedami dokumentai nepriimami. Jei papildomi dokumentai yra užsienio kalba, turi būti pateikti vertimai į lietuvių kalbą.

16. Paraiška turi būti užpildyta elektroninėmis priemonėmis, kiekvienas lapas patvirtintas pareiškėjo parašu. Ranka užpildyta ir (arba) nepasirašyta paraiška nepriimama.

17. Agentūra, gavusi paraišką, ją užregistruoja ir patikrina, ar pareiškėjas atitinka Taisyklių 7 punkto reikalavimus ir ar pagalba gali būti teikiama pagal Taisyklių 8 punktą, ne vėliau kaip per 20 darbo dienų nuo paraiškos gavimo dienos. Agentūra gali paprašyti pareiškėjo papildomos informacijos. Jeigu vertinimo metu buvo rasta klaidų ar vertinimui atlikti trūksta informacijos, pareiškėjui siunčiamas paklausimas elektroniniu paštu (į vertinimo terminą neįskaičiuojamas paklausimų dėl papildomos informacijos ir (arba) dokumentų pateikimo terminas). Pareiškėjo atsakymui pateikti suteikiamas iki 5 darbo dienų terminas nuo paklausimo išsiuntimo elektroniniu paštu dienos. Per nustatytą terminą nepateikus prašomų dokumentų ir (ar) duomenų ar pateikus ne visus prašomus dokumentus ir (ar) duomenis, paraiška toliau nevertinama ir atmetama.

18. Jeigu paraiška atmetama dėl dokumentų ir (ar) duomenų trūkumo arba atlikus paraiškos vertinimą nustatoma, kad ji yra netinkama finansuoti, Agentūra priima sprendimą dėl paraiškos atmetimo ar pagalbos neskyrimo ir apie tai elektroniniu būdu informuoja pareiškėją per 10 darbo dienų nuo sprendimo priėmimo dienos, nurodydama paraiškos atmetimo ar pagalbos neskyrimo priežastis ir sprendimo apskundimo tvarką.

19. Agentūra, baigusi paraiškos vertinimą ir nustačiusi, kad ji yra tinkama finansuoti, išmoka 50 proc. avansą iš EŽŪGF lėšų pagal paraiškoje paskaičiuotą ir Agentūros patikrintą pagalbos sumą. Avanso lėšos nėra Europos Komisijai (toliau – EK) tinkamos deklaruoti išlaidos. Išmokėtos avanso lėšos ar jų dalis EK tinkamomis deklaruoti išlaidomis pripažįstamos tik Agentūrai atlikus Taisyklių 23 punkte nurodytus veiksmus ir išmokėjus pagalbos gavėjui likusią apskaičiuotą pagalbos sumą.

20. Agentūra, gavusi užpildytą Taisyklių 2 priede nurodytą formą:

20.1. ją užregistruoja ir ne vėliau kaip per 20 darbo dienų nuo užpildytos Taisyklių 2 priede nurodytos formos gavimo dienos įvertina joje pateiktus duomenis ir pridėtus dokumentus. Agentūra gali paprašyti pareiškėjo papildomos informacijos. Jeigu vertinimo metu buvo rasta klaidų ar vertinimui atlikti trūksta informacijos, pareiškėjui siunčiamas paklausimas elektroniniu paštu (į vertinimo terminą neįskaičiuojamas paklausimų dėl papildomos informacijos ir (arba) dokumentų pateikimo terminas). Pareiškėjo atsakymui pateikti suteikiamas iki 5 darbo dienų terminas nuo paklausimo išsiuntimo elektroniniu paštu dienos. Per nustatytą terminą nepateikus prašomų dokumentų ir (ar) duomenų ar pateikus ne visus prašomus dokumentus ir (ar) duomenis, pateikta forma (2 priedas) toliau vertinama pagal Agentūros turimus duomenis;

20.2. kreipiasi į Centrą el. paštu paukstiena_kiausiniai@vic.lt dėl sutikrinimo pareiškėjų pateiktų faktinių duomenų apie 2022 m. kovo–gegužės mėn. laikotarpiu užaugintų ir paskerstų arba pristatytų skersti broilerių kiekį, taip pat apie kiaušinių gamybos kiekius, naudojant pareiškėjų pateiktus Lietuvos žemės ūkio ir maisto produktų rinkos informacinei sistemai (LŽŪMPRIS) duomenis.

21. Centras, ne vėliau kaip per 3 darbo dienas nuo Taisyklių 20.2 papunktyje nurodytos informacijos gavimo dienos, įvertina duomenis ir pateikia išvadas Agentūrai el. paštu nacparama@nma.lt.

22. Jeigu vertindama užpildytą Taisyklių 2 priede nurodytą formą Agentūra nustato, kad joje nurodyti duomenys nesutampa su duomenimis, gautais iš Centro, vadovaujamasi Centro pateiktais duomenimis.

23. Agentūra, įvertinusi visas pareiškėjų pateiktas užpildytas Taisyklių 2 priede nurodytas formas:

23.1. palygina bendrą apskaičiuotą pagalbos sumą (lėšų poreikį) su pagalbai skirtomis (patvirtintomis) EŽŪGF ir valstybės biudžeto lėšomis. Jeigu apskaičiuota bendra pagalbos suma viršija pagalbai skirtas EŽŪGF ir valstybės biudžeto lėšų sumas, Agentūra kreipiasi į ministeriją dėl papildomo finansavimo skyrimo galimybės. Jeigu papildomo finansavimo galimybės nėra, pagalbos suma visiems pareiškėjams mažinama proporcingai trūkstamų lėšų kiekiui, užtikrinant, kad pirmiausia kiekvienam pagalbos gavėjui būtų paskirstomos skirtos EŽŪGF lėšos, o jas išnaudojus – valstybės biudžeto lėšos;

23.2. priima sprendimą dėl pagalbos skyrimo.

24. Agentūrai priėmus sprendimą dėl pagalbos skyrimo, pareiškėjas tampa pagalbos gavėju. Agentūra apie priimtą sprendimą dėl pagalbos ar jos dalies skyrimo informuoja pareiškėją elektroniniu būdu per 10 darbo dienų nuo sprendimo priėmimo dienos.

25. Agentūra, įvertinusi pagalbos gavėjams pagal Taisyklių 19 punktą išmokėtą avansą, užsako ir išmoka likusią mokėtiną pagalbos sumą iš EŽŪGF ir (arba) valstybės biudžeto lėšų. Agentūrai nustačius, kad pagalbos gavėjui išmokėtas avansas yra didesnis nei pagalbos suma, apskaičiuota pagal 2022 m. kovo–gegužės mėn. faktinius duomenis, jis privalo išmokėto avanso dalį, viršijančią pagalbos sumą, grąžinti.

26. Agentūra užsako lėšas ir jas išmoka pagalbos gavėjams Lėšų Europos Sąjungos žemės ūkio fondų ir Europos Sąjungos žuvininkystės fondų priemonėms įgyvendinti išmokėjimo ir gavimo iš Europos Komisijos taisyklių, patvirtintų Lietuvos Respublikos žemės ūkio ministro 2006 m. spalio 17 d. įsakymu Nr. 3D-403 „Dėl Lėšų Europos Sąjungos žemės ūkio fondų ir Europos Sąjungos žuvininkystės fondų priemonėms įgyvendinti išmokėjimo ir gavimo iš Europos Komisijos taisyklių patvirtinimo“, nustatyta tvarka, bet ne vėliau kaip iki 2022 m. rugsėjo 30 d. Esant anuliuotiems mokėjimams dėl nekorektiškų banko sąskaitų duomenų, pagalbos lėšas perveda į paskutinę Agentūrai žinomą pagalbos gavėjo banko sąskaitą, kuri buvo naudota išmokėjimams.

27. Neteisėtai išmokėtos ir (arba) panaudotos pagalbos lėšos susigrąžinamos Grąžintinų lėšų, susidariusių įgyvendinant Europos Sąjungos žemės ūkio fondų priemones, administravimo taisyklių, patvirtintų Lietuvos Respublikos Vyriausybės 2008 m. vasario 13 d. nutarimu Nr. 137 „Dėl Grąžintinų lėšų, susidariusių įgyvendinant Europos Sąjungos žemės ūkio fondų priemones, administravimo taisyklių patvirtinimo“, nustatyta tvarka.

28. Pagalbos gavėjui, kuriam pagal Taisykles buvo skirta, tačiau neišmokėta pagalba, mirus, įpėdinis, gavęs paveldėjimo teisės liudijimą, iki 2022 m. rugsėjo 1 d. pateikia Agentūrai laisvos formos prašymą dėl pagalbos išmokėjimo ir paveldėjimo fakto patvirtinimo dokumento kopiją, o prašyme nurodo banko pavadinimą, kodą ir sąskaitos numerį. Po 2022 m. rugsėjo 1 d. prašymai nepriimami, o pagalbos gavėjui skirta pagalba anuliuojama.

29. Agentūra iki 2022 m. spalio 31 d. pateikia ministerijai informaciją apie pagalbos gavėjams pagal Taisykles išmokėtas lėšas (ES ir valstybės biudžeto), pagalbos gavėjų skaičių ir kitą Ministerijos prašomą informaciją, susijusią su pagalbos teikimu.

30. Ministerija, gavusi Taisyklių 29 punkte nurodytą informaciją, įvertina suteiktos pagalbos veiksmingumą ir ne vėliau kaip iki 2023 m. gegužės 15 d. pateikia EK Reglamento (ES) 2022/467 3 straipsnio b punkte nurodytą informaciją.

IV SKYRIUS

KONTROLĖ IR PRIEŽIŪRA

31. Pagalbos teikimo priežiūrą atlieka Agentūra.

32. Agentūra atlieka užsakomąją patikrą vietoje, jei vertinant kyla įtarimų, kad dokumentuose pateikta netiksli, neišsami ar klaidinanti informacija.

V SKYRIUS

ATSAKOMYBĖ

33. Pareiškėjai ir (ar) pagalbos gavėjai, teikiantys duomenis pagal Taisykles, atsako už jų teikiamų duomenų teisingumą ir jų pateikimą Taisyklėse nustatytais terminais.

34. Agentūra ir jos darbuotojai privalo saugoti pareiškėjų / pagalbos gavėjų komercines paslaptis, kurias jie sužino vykdydami Taisyklėse nurodytas funkcijas, ir pareiškėjų / pagalbos gavėjų sutikimu privalo jas naudoti tik tiems tikslams, dėl kurių jos buvo pateiktos. Agentūra ir jos darbuotojai, atskleidę komercines paslaptis, atsako įstatymų nustatyta tvarka.

35. Centras ir jo darbuotojai privalo saugoti gaunamą ir siunčiamą rašytinę ir elektroninę informaciją, kurią jie sužino vykdydami Taisyklėse nurodytas funkcijas, ir privalo ją naudoti tik tiems tikslams, dėl kurių ji buvo pateikta. Centras ir jos darbuotojai, neteisėtai panaudoję tokią informaciją ar kitu būdu padarę žalos fiziniams ar juridiniams asmenims, atsako įstatymų nustatyta tvarka.

36. Pagalbos gavėjai, gavę pagalbą neteisėtai, ir asmenys, prisidėję prie neteisėto pagalbos gavimo (sąmoningai patvirtinę klaidingus duomenis), atsako Lietuvos Respublikos įstatymų nustatyta tvarka.

VI SKYRIUS

BAIGIAMOSIOS NUOSTATOS

37. Agentūra informaciją apie suteiktą pagalbą iš EŽŪGF lėšų viešina 2013 m. gruodžio 17 d. Europos Parlamento ir Tarybos reglamento (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 su visais pakeitimais, 111 straipsnyje nustatyta tvarka, o informaciją apie suteiktą pagalbą iš valstybės biudžeto lėšų viešina Valstybės pagalbos žemės ūkiui, maisto ūkiui, žuvininkystei ir kaimo plėtrai ir kitų iš valstybės biudžeto lėšų finansuojamų priemonių bendrosiose administravimo taisyklėse, patvirtintose Lietuvos Respublikos žemės ūkio ministro 2010 m. lapkričio 8 d. įsakymu Nr. 3D-979 „Dėl Valstybės pagalbos žemės ūkiui, maisto ūkiui, žuvininkystei ir kaimo plėtrai ir kitų iš valstybės biudžeto lėšų finansuojamų priemonių bendrųjų administravimo taisyklių patvirtinimo“, nustatyta tvarka.

38. Agentūra saugo visą su pagalbos teikimu susijusią informaciją ir dokumentus vadovaudamasi Bendrųjų dokumentų saugojimo terminų rodykle, patvirtinta Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl bendrųjų dokumentų saugojimo terminų rodyklės patvirtinimo“.

39. Pasikeitus Taisyklėse nurodytiems teisės aktams, tiesiogiai taikomos naujos šių teisės aktų nuostatos.

___________________________